《燕京客舍送友归天台》
元代·陈秀民

雁鸣沙漠风，秋入燕陵树。
客子衣裳单，宁不畏霜露。
驱车国东门，迢迢怀往路。
尺璧横道周，谁能一回顾。
登山豺虎雄，入海鲸鲵怒。
天台隔三江，丹霞夹玄雾。
黄精或可寻，胡麻庶当遇。
明时有遗佚，归哉保贞素。
我马病已久，东西厌驰骛。
逸驾如可攀，吾将执其御。

作者简介：元温州人，一作嘉兴人，字庶子。博学善书。为武冈城步巡检，知常熟州。历江浙行中书省参知政事、翰林学士。有《寄情稿)。